বিজেপি নেত্রীর রহস্যমৃত্যু! শরীরে মিলল চুলে রং করার কেমিক্যাল

পূর্ব মেদিনীপুর: বিজেপি (BJP) নেত্রী তথা পঞ্চায়েত প্রধানের রহস্যমৃত্যুকে (Suspicious Death) কেন্দ্র করে ব্যাপক শোরগোল পড়ল পূর্ব মেদিনীপুর (Purba Medinipur) জেলার ভগবানপুর এলাকায়। চুলে রং করার কেমিক্যাল খাওয়ার ফলে মৃত্যু হয়েছে ভগবানপুর ১ নং ব্লকের ইলাশপুর গ্রাম পঞ্চায়েতের প্রধান নবনীতা কুইলি বর্মনের (Nabanita Kuili Barman)। তবে তিনি আত্মহত্যা করেছেন নাকি তাঁর মৃত্যুর নেপথ্যে রয়েছে অন্য কোনও কারণ, তা নিয়ে তৈরী হয়েছে ধোঁয়াশা। কারণ, এক্ষেত্রে পরকীয়া সম্পর্কের একটি গুঞ্জনও শোনা যাচ্ছে।

মৃত বিজেপি নেত্রীর পরিবারের তরফে জানানো হয়েছে, শনিবার অনেক রাতে তাঁরা জানতে পারেন যে তাঁদের মেয়েকে গুরুতর অসুস্থ অবস্থায় হাসপাতালে ভর্তি করা হয়েছে। তড়িঘড়ি তাঁরা হাসপাতালে এসে জানতে পারেন নবনীতার শারীরিক অবস্থার অবনতি হওয়ায় তাঁকে একটি বেসরকারি হাসপাতালে ভর্তি করা হয়েছে। সেখানেই বিজেপি নেত্রীর মৃত্যু হয়েছে বলে জানা গিয়েছে।

আরও পড়ুন: বাঙ্কার উদ্ধারের মাঝেই কৃষ্ণগঞ্জে গ্রেফতার দুই রোহিঙ্গা

মৃত বিজেপি প্রধান নবনীতা কুইলি বর্মনের মৃত্যুর পর চিকিৎসকরা জানান, চুলে রং করার কেমিক্যালের বিষক্রিয়ার ফলে মৃত্যু হয়েছে তাঁর। যদিও তিনি নিজে থেকে এই রাসায়নিক খেয়েছিলেন, নাকি তাঁকে সেটি খাওয়ানো হয়েছিল, সেই বিষয়টি নিয়ে এখনও ঘনাচ্ছে রহস্য।

প্রতিবেশীদের দাবি, রাজনীতিতে অতিরিক্তভাবে জড়িয়ে পড়ার ফলে পরিবারকে বেশি সময় দিতে পারছিলেন না নবনীতা কুইলি বর্মন। সেই কারণে নাকি প্রায়ই দাম্পত্য কলহ লেগে থাকত তাঁদের পরিবারে। আবার কেউ কেউ বলছেন, পরকীয়া সম্পর্কের কারণেই নাকি আত্মহত্যা করেছেন নেত্রী। তবে আসলে কী কারণে এই রহস্যমৃত্যুর ঘটনা ঘটল, তা জানতে তদন্ত শুরু করেছে পুলিশ।